Hrvatska tenisačica Mirjana Lučić-Baroni nije uspjela izboriti mjesto u osmini finala Roland Garrosa nakon što ju je u petak u 3. kolu svladala domaća predstavnica Alize Cornet s 4-6, 6-3, 7-5.





Lučić-Baroni je odlično počela dvoboj na središnjem terenu u Roland Garrosu, osvojila prva četiri gema i imala priliku povesti i 5-0. Cornet se ubrzo oporavila od početnog šoka i uspjela vratiti jedan break zaostatka, ali je u drugom pokušaju hrvatska tenisačica iskoristila servis za osvajanje prvog seta. U drugom setu je Francuskinja iz niza od pet gemova, u kojem nijedna tenisačica nije uspjela držati servis, izašla s prednošću 5-3 te potvrdila treći break za osvajanje druge dionice dvoboja.





Cornet je u trećem gemu prva došla do prednosti breaka i u odlučujućem setu, ali je već u sljedećem Lučić izjednačila. Hrvatska tenisačica je pri vodstvu 4-3 propustila dvije prilike za break, pa kod 4-4 izgubila servis. No, još jednom se vratila, izjednačila na 5-5 i imala dvije prilike za osvajanje 11. gema. No, i tom je prilikom Cornet uspjela istrčati mnogo teških lopti te isprovocirati pogreške Lučić-Baroni.





Upravo ti promašaji su odveli 33-godišnju Hrvaticu u poraz. Nakon breaka za 6-5 Cornet je uspjela izboriti i iskoristiti prvu meč-loptu za konačnih 4-6, 6-3, 7-5. Lučić-Baroni je dvoboj završila s 41 izravnim poenom i 59 neforsiranih pogrešaka. Cornet je imala 25 izravnih poena i samo 26 neforsiranih pogrešaka. Francuskinja je u trećem pokušaju prvi put prošla u osminu finala domaćeg Grand Slam turnira, u kojoj ju čeka Ukrajinka Jelina Svitolina.





Tako je Hrvatska ostala bez predstavnica u pojedinačnoj konkurenciji na Roland Garrosu, s obzirom na to da je 7. tenisačica svijeta Ana Ivanović za 53 minute sa 6-0, 6-3 svladala 18-godišnju Osječanku Donnu Vekić.





TENISAČICE - 3. kolo: Alize Cornet (Fra/29) - MIRJANA LUČIĆ-BARONI (HRV) 4-6, 6-3, 7-5 Ana Ivanović (Srb/7) - DONNA VEKIĆ (HRV) 6-0, 6-3 Jelina Svitolina (Ukr/19) - Annika Beck (Njem) 6-3, 2-6, 6-4





G. G.